Kampala kye kibuga kya Uganda ekikulu. Ekibuga kirimu abantu abasukka akakadde kamu mu emitwalo abiri mu kanaana mu bitaano mu ana mu bana era kye kisinga obunene mu Uganda. Kampala ekolebwa eggombolola ttaano: Central, Kawempe, Makindye, Nakawa ne Rubaga. Kyatandikira ku busozi musanvu naye nga olwaleero kigaziye ne kituuka ku busozi obuwerako. Kifugibwa omukulembeze alondebwa obuteerevu ng’ekifo kye kiyitibwa "Lord Mayor." Mmeeya aliko ye Ssaalongo Lukwago Elias. Ekibuga kirimu ebifo by’obulambuzi ebiwerako. Ebifo bino ebisinga bya buwangwa ate nga ebirala bya byafaayo ssaako amasinzizo ag’enjawulo. Ebimu ku bifo eby'etuttumu mu Kampala mulimu olubiri lwa Kabaka e Mengo, Bulange e Mengo, amasiro g'e Kasubi aga bassekabaka ba Buganda, akayanja ka Kabaka awamu n'ebirala. Amasinzizo agamanyiddwa mulimu Lutikko y’e Lubaga, Saint Mary's Cathedral, lutikko y'e Namirembe, Bahai Temple e Kisaasi, omuzikiti gwa Gaddafi oguli e Kampala Mukadde awamu n’ebirala. Ebifo by'ebyefaayo mu kibuga Kampala mulimu: ekkadiyizo ly'ebyafaayo e Kamwokya, ekijjukizo ky’ameefuga, enkambi ya Kapere Lugard e Kampala Mukadde n'ebirala.